સ્ટેશનરીના ભાવ વધ્યા પછી કમિશનના નામે ગ્રાહકોની લૂંટ
શાળા-કોલેજો શરૃ થતાં જ સ્ટેશનરીની દુકાનોમાં ભીડ વધારે જોવા મળે છે. ગત વર્ષ કરતા આ વર્ષે અલગ-અલગ વસ્તુઓમાં ૫ ટકાથી માંડીને ૩૦ ટકા સુધીનો ભાવવધારો નોંધાયો છે. આ તકનો લાભ લઈને આણંદ નગર સહિત જિલ્લાના વિવિધ નગરોમાં કેટલાક દુકાનદારોએ જે તે વસ્તુના કમીશનના બોર્ડ મુકીને ગ્રાહકોને આકર્ષતા હોય છે. પરંતુ વસ્તુ લીધા પછી કમીશન આપવાની આનાકાની કરતા હોય છે. શનિવારના રોજ આવા જ બે બનાવો આણંદ નગરમાં જ બન્યા હતા. બીલ બનાવતી વખતે કાચુ બીલ આપીને કમીશન કાપી આપવામાં આવતુ નથી. આમ ગ્રાહકોની ઉઘાડે છોક લૂંટ થતી હોવા છતાં સંબંધિત તંત્ર અજાણ બને છે. આ બાબતે ગ્રાહક સુરક્ષા અધિનિયમ અંગે કાર્યવાહી કરવામાં આવે તેવી માંગ ઉઠવા પામી છે.
૩૦ ટકા સુધીના ભાવવધારા પછી દુકાનદારો કમિશનની જાહેરાત કરી છેતરપિંડી કરે છે
જાગૃત વાલીઓના જણાવ્યા અનુસાર શાળા-કોલેજ શરૃ થતાંની સાથે જ બજારમાં ઘરાકી જોવા મળી રહી છે. સ્ટેશનરીની દુકાનોમાં હાલ વિદ્યાર્થીઓ અને વાલીઓ નોટો-ચોપડીઓ તથા બીજી ચીજવસ્તુઓની ખરીદી કરતા હોય છે. મોટાભાગે મોંઘવારી તેમાં પણ જોવા મળે છે. કેટલાક વેપારીઓ તકનો લાભ લઈને ગ્રાહકોને છેતરતા હોય છે. પોતાની દુકાનમાંથી જે તે ચીજવસ્તુ લેવામાં આવે તો કમીશન આપવામાં આવશે તેવી જાહેરાતો પણ કરતા હોય છે. આવી જાહેરાતોથી પ્રેરાઈને કેટલાક ગ્રાહકો ચીજવસ્તુ ખરીદતા હોય છે. મોટાભાગે ચોપડીઓ, ગાઈડો તથા અન્ય મટીરીયલનું કમીશન આપવાની વાતો માત્ર બોર્ડ પર જ હોય છે. ચીજવસ્તુ લીધા પછી જે તે બીલ બનાવવામાં આવતુ હોય છે તેમાં કમીશન કાપવામાં આવતુ નથી. કેટલાક ગ્રાહક એવુ સમજે છે કે કમીશન કાપીને જ બીલ બનાવવામાં આવ્યું હશે. પરંતુ આવુ હોતુ જ નથી. કેટલીકવાર બીલમાં પણ ગોટાળા મારેલા હોય છે. શનિવારે મુસ્તાકભાઈ નામના ઉમરેઠના એક ભાઈને આવો જ કડવો અનુભવ આણંદની એક દુકાનમાં થયો હતો. તેઓ બીલ અને વસ્તુઓ લઈને ઘરે ગયા તો બીલમાં કમીશન કાપ્યુ જ ન હતું. તેથી આજરોજ આણંદમાં આવીને તેઓએ વેપારીને જણાવતા વેપારી પણ ગલ્લા-તલ્લાં કરવા લાગ્યો હતો. બીજા ગ્રાહકો ન બગડે તેથી ૫૦ રૃપિયા પરત આપીને મામલો પતાવી દીધો હતો. અત્યાર સુધી તો આવા ઘણાં ગ્રાહકો સરેઆમ લૂંટાયા હશે. સાથે સાથે બીજા એક વાલીને પણ આવો જ કડવો અનુભવ થયો હતો. નોટો અને ચોપડામાં લખેલ કાગળ હોતા જ નથી. કેટલીક કંપનીની ૯૨, ૧૦૦, ૧૫૦, ૧૯૨, ૨૦૦ જેવા પેજની નોટો-ચોપડામાં પુરતા કાગળ હોતા જ નથી. જો કોઈ ગ્રાહક ગણે તો દોષનો ટોપલો મુખ્ય વેપારી પર ઢોળી દેવામાં આવતો હોય છે. ખરેખર તો ક્લીપમાંથી જ કેટલાક કાગળ કાઢી લેવામાં આવતા હોવાનો આક્ષેપ પણ કેટલાક વાલીઓ દ્વારા કરવામાં આવ્યો છે. આ બાબતે સંબંધિત તંત્ર જાગૃત બનીને અનુચિત વેપારી રીત-રસમ અજમાવતા આવા વેપારીઓ સામે લાલ આંખ કરી કાયદાકીય પગલાં ભરે તેવી માંગ ઉગ્ર બની છે.